SKRIFTLIG FORESPØRGSEL P-3187/00

af Carlos Costa Neves (PPE-DE) til Kommissionen

(4. oktober 2000)

Om: Mælkeproduktionen i den autonome region Azorerne

1. Som det er Kommissionen bekendt, overskred Portugal i produktionsåret 1999/2000 den disponible mælkekvote med omkring 63 000 ton. Overskridelsen fandt sted i den autonome region Azorerne.

2. Azorernes regionalregering har systematisk meddelt producenterne, at der ikke skulle betales tillægsafgift for mælk som fastsat i EF-bestemmelserne, hvilket har givet dem den opfattelse, at deres referencemængder svarede til deres leverancer i produktionsåret 1999/2000.

3. Det portugisiske landbrugsministerium meddelte i august mælkeopkøberne, at de ikke skulle foretage nogen form for opkrævning eller fradrag hos producenterne, før de fik meddelelse herom.

4. Det portugisiske landbrugsministerium udtalte den 6. september, at regeringen forhandlede med EU om fritagelse for straffeafgift for 70 000 ton mælk fra Azorerne, og at regeringen ville anlægge sag, såfremt Kommissionen ikke indrømmede fritagelse, og pålagde landbrugerne at undlade at betale eventuelle bøder, som i givet fald ville blive betalt af den portugisiske stat.

5. Kommissionens talsmand forklarede dagen efter, at dette var i strid med fællesskabsretten, og at det ikke var muligt at øge Portugals kvoter.

6. Vil Kommissionen på baggrund af ovenstående selvmodsigende udsagn og den forvirring og lammelse, som er opstået i den mælkeproducerende sektor i Portugal, samt behovet for at nå frem til en positiv løsning på spørgsmålet hurtigst muligt klarlægge denne sag?

Svar afgivet på Kommissionens vegne af Franz Fischler

(8. november 2000)

1. til 4. De oplysninger, som Kommissionen råder over, svarer i det store og hele til det ærede medlems. De portugisiske myndigheder er i færd med at beregne det nøjagtige tal for overskridelsen af kvoten.

5. og 6. Kommissionen bekræfter det anførte. I henhold til Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter(1) skal alle mælkeproducenter automatisk pålægges en tillægsafgift i tilfælde af overskridelse, når leveringerne for et bestemt år overskrider de nationale referencer (kvoter), som Rådet har fastsat. Enhver omfordeling til andre producenter af ubrugte kvoter er mulig og skal fratrækkes den individuelle overskridelse.

Gennemførelsen af alle disse bestemmelser hører under medlemsstaternes kompetenceområde, og medlemsstaternes konsekvente overholdelse af lovgivningen er af afgørende betydning for, at der kan skabes en balance i den fælles markedsordning for mælkeprodukter. En medlemsstat overtræder bestemmelserne, hvis den ikke sikrer, at alle producenter, som har overskredet deres kvote, opkræves en afgift, eventuelt efter hensyntagen til omfordelinger. Kommissionen har ikke beføjelse til at ændre kvoterne eller de generelle bestemmelser vedrørende opkrævningen. Den skal tværtimod sikre, at de overholdes og har allerede indledt overtrædelsesprocedurer over for medlemsstater, som enten ikke overholder lovgivningen eller er efterladende med hensyn til dens anvendelse. Der skal derfor snarest tages skridt over for den portugisiske administration i medfør af lovgivningen.

Endelig har de portugisiske myndigheder gjort Kommissionen opmærksom på eventuelle foranstaltninger, som kan afhjælpe problemerne vedrørende mælkeproduktionen på Azorerne, og som ville kunne gennemføres i medfør af EF-traktatens artikel 299, stk. 2 (tidl. artikel 227). Kommissionen er i færd med at undersøge denne mulighed.

(1) EFT L 405 af 31.12.1992.